Hewige donderstorms oor Gauteng verwagDakke van ŉ woonstelgebou in Claremont, Pretoria, is in November verlede jaar deur ’n storm beskadig. Foto: Suburban Control Center via Reënval SA (Twitter) Die Suid-Afrikaanse Weerdiens waarsku inwoners van Gauteng, die Vrystaat en Noordwes teen hewige donderstorms wat na verwagting met swaar neerslae, verwoestende winde en hael gepaard sal gaan en wat Dinsdag van die middag tot kort voor middernag sal duur. Die aankondiging is gedoen terwyl die naweek se hoë temperature voortgeduur het met ŉ maksimum van 32 °C in Johannesburg en 33 °C in Pretoria. In Bloemfontein sal die kwik na verwagting tot 38 °C styg en in Klerksdorp tot 37 °C. Volgens die weerdiens moet motoriste versigtig bestuur terwyl dié wat nie dringend moet uitgaan nie, liewer tuis moet bly. Kgoloselo Mahlangu, weervoorspeller, het Dinsdagmiddag 15:00 aan Maroela Media gesê die storms word eers laatmiddag of vroegaand verwag. Sy kan nie sê of dit wel sal hael nie, want “ŉ mens kan nie vooraf weet presies wat ’n storm sal inhou nie”.